Kaník, Ľudovít, poslanec NR SR (2015-06-26):
Ďakujem, pán podpredseda. Takže ďalší z balíka zákonov z tzv. pracovne nazvanej malej rómskej reformy, ktorý sa zasa zameriava na priestupkovú imunitu, ktorá je realitou pre sociálne odkázané osoby, ktorá im umožňuje beztrestne páchať malú trestnú činnosť, čo neznamená, keď je tam slovo malá, že je nie nebezpečná a že je to úplne v poriadku. Tá imunita spočíva v tom, že priestupky sú trestané s finančnými sankciami a keďže poberateľ sociálnych dávok je nemajetný, nie je možné uloženú pokutu nejakým spôsobom vymôcť, alebo teda zaplatiť. Najprv zaplatiť a keď nie je zaplatená, tak vymôcť. Stáva sa tým pádom nerealizovateľnou. Tohto sú si, samozrejme, páchatelia týchto skutkov vedomí a tým pádom spoločnosť jasne posiela odkaz všetkým, že kľudne môžete páchať túto malú kriminalitu, nič sa vám nestane. Je to chorý stav, nezdravý stav, spôsobuje to pokrivenie všetkých noriem, ktoré by mali zabezpečiť spravodlivý štát a slušný a bezpečný život pre slušných občanov a naopak, je vodou na mlyn tým, ktorí sa tak správať nechcú a tým, ktorí narúšajú v rôznych oblastiach spolunažívanie ľudí, poškodzujú majetok, spôsobujú výtržnosti, alebo iným spôsobom sa dopúšťajú priestupkov. Cieľom tejto novely zákona je zmeniť tento stav, ktorý naozaj sa rozmáha a zasahuje aj maloleté obyvateľstvo a preto je zameraná aj na upravenie zodpovednosti maloletých páchateľov za spáchanie priestupkov tak, aby túto zodpovednosť za maloleté dieťa prebral rodič alebo iný zákonný zástupca. Opatrenie rieši prípady, keď často maloleté priestupkovo nezodpovedné deti páchajú priestupky, a to aj na popud rodičov, či iných členov, či už rodiny alebo starších osôb s vedomím, že tieto priestupky nebudú postihované. Tieto maloleté osoby sú takýmto spôsobom zneužívané, čo je naozaj ďalší amorálny stav, ktorý by sme nemali tolerovať a nemali by sme sa pasívne na toto prizerať. Výrazný pomer priestupkov páchaných maloletými potvrdzujú aj štatistiky vedené v jednotlivých regiónoch, a to najmä na východnom Slovensku, pričom tento pomer nebezpečne rastie v prospech maloletých páchateľov, čo len potvrdzuje potrebu napraviť a odstrániť tento stav. Návrh zákona tiež rieši situáciu, ktorá pri spôsobení škody na majetku pri ukladaní sankcie náhrady tejto škody v prípade, ak priestupca nemá prostriedky, necháva páchateľa nepostihnuteľného. Preto navrhujeme, aby náhradnou sankciou po nesplnení povinnosti nahradiť škodu bola povinnosť vykonať verejnoprospešné práce v rámci malých obecných prác. To znamená, finančná sankcia v prípade nemajetného páchateľa sa nahradí jeho schopnosťou pracovať. Využije sa existujúce ustanovenie zákona o možnosti odpracovať si trest za priestupok a tým pádom aj uplatniť trest, ktorý sa inak uplatniť nedá. Dopĺňa sa ďalší dôvod možnosti vykonať rozhodnutie výkonom verejnoprospešných prác v rámci malých obecných prác, ktorými sú nedostatočné majetkové pomery páchateľa. Upravuje sa aj situácia, ktorá môže nastať vtedy, ak si priestupca napriek tomu nesplní povinnosť vykonať tieto verejnoprospešné práce, a to tak, že sa stanovuje povinnosť správnemu orgánu uložiť náhradnú lehotu na ich vykonanie, ktorá však musí začať plynúť najneskôr do 60 dní od uplynutia pôvodnej lehoty, pričom výška sankcie sa dvojnásobne zvýši. Ak priestupca opätovne ignoruje uloženú náhradnú lehotu pre výkon verejnoprospešných prác, správny orgán je povinný uložiť druhú náhradnú lehotu, ktorá začína opäť plynúť do 60 dní od uplynutia prvej náhradnej lehoty, pričom ale výška sankcie sa opäť zvýši. V prípade, ak páchateľ ani po uložení v druhej náhradnej lehote nesplní povinnosť vykonať verejnoprospešné práce, dopúšťa sa tým trestného činu marenia výkonu úradného rozhodnutia, za ktorý už môže byť podľa Trestného zákona potrestaný odňatím slobody na 1 až 5 rokov. Táto navrhovaná právna úprava má motivovať páchateľov priestupkov k tomu, aby namiesto vyhýbaniu sa plnenia povinností, ktoré im vyplávajú zo sankcií, sa im podrobili, pretože v opačnom prípade by im hrozil trest odňatia slobody. Chcem pripomenúť, že už existujúca právna úprava počíta s tým, že je možné trest odpracovať. Je v zákone tak isto stanovená aj hodinová sadzba za takto prácu, sú to 3 eurá. Problémom tejto právnej úpravy je, že samotný páchateľ si musí navrhnúť dobrovoľne odpracovanie z vlastného rozhodnutia takejto sankcie. A keďže máme reálnu situáciu, že páchateľ, nemajetný páchateľ, sociálne odkázaný vie, žiadna pokuta sa od neho vymáhať nedá, je absolútne neopodstatnené, aby sme mohli očakávať, – a prax to potvrdzuje, že sa tak nedeje – aby sám sebe uložil dobrovoľne povinnosť odpracovať si, keďže mu žiadna iná sankcia nehrozí. Takže samozrejme, dobrovoľne si nikto takúto sankciu nenavrhuje, pretože žiadna iná sankcia sa uplatniť nedá a tým pádom máme reálnu priestupkovú imunitu, ktorá tu platí. Veľmi jednoduchými legislatívnymi alebo zmenami formulácie týchto textov, ktoré tu navrhujeme, sa dosahuje to, že táto sankcia sa bude ukladať, nie sa bude čakať, že uvedomelý páchateľ si sám bude ukladať, ale sa bude ukladať aj so všetkými postupmi, ktoré sa k tomu viažu, aby to nebolo formálne a takáto sankcia potom bude realizovateľná a vymáhateľná. Tak isto v prípade maloletého páchateľa a nemajetného rodiča, na ktorého prechádza zodpovednosť za páchanie priestupku maloletého páchateľa, potom ten výkon tohto trestu bude pokračovať obdobne. To znamená rodič, ktorý je zodpovedný za spáchanie priestupku, pokiaľ sankciu nebude vedieť uhradiť, tak ju bude musieť odpracovať tak, ako keby ten priestupok spáchal sám a bude to mať opäť rovnaký efekt na zabránenie takýchto činov. Z praxe vám len chcem ešte osvetliť a pripomenúť, že týmto nástrojom by sme pomohli aj učiteľom na základných školách predovšetkým v problémových oblastiach, kde neprispôsobivé obyvateľstvo, ľudia z osád a najmä teda maloletí žiaci mnohokrát veľmi negatívne narúšajú učebný proces, napádajú spolužiakov, ba dokonca samotných učiteľov. Všetko toto, čo dneska na školách prebieha a stretáva sa to len s pokrčením ramien alebo s nejakým bezmocným zápolením zo strany učiteľov, je priestupkom. Napĺňa to všetky znaky priestupku a je možné za to ukladať sankcie, keby to neboli maloletí páchatelia. Ale keďže sú to maloletí páchatelia, podľa súčasnej právnej úpravy sa nedá robiť nič. Akonáhle prijmeme túto zmenu, ktorú navrhujem, že zodpovednosť za tieto činy sa prenáša na rodičov, tak rodič je za toto správanie svojho potomka – syna, dcéry – potrestaný a či už finančnou sankciou alebo odpracovaním musí znášať následky a je vysoko pravdepodobné, že urobí všetko pre to, aby v rámci rodinného prostredia a výchovy sa snažil o to, aby jeho potomok, dcéra takéto správanie ďalej nevykonávali a aby sa ho nedopúšťali. Takže je to veľká pomoc aj pre učiteľov a nápravu naozaj dnes veľmi ťažko zvládnuteľného stavu. Posledná poznámka k často sa opakovanej výhrade, že ústava neumožňuje, nedovoľuje nútenú prácu. Nie je to pravdivý argument, pretože naša ústava má priamo vo svojom príslušnom článku zakotvenú výnimku, ktorá sa vzťahuje na malé obecné služby a preto priamo v tomto zákone hovoríme o verejnoprospešných prácach v rámci malých obecných prác. To znamená, sme absolútne v súlade s ústavou, je to vykonateľné, v súlade s ústavou a veľmi, veľmi by to pomohlo napraviť súčasný neblahý stav, ktorý nie je, žiaľbohu, konštantný, ale rozrastajúci sa, čo je veľmi nebezpečné. Ďakujem za pozornosť, vážené dámy, vážení páni, a prosím o podporu tohto návrhu zákona.